**Informatīvais ziņojums**

Par 2019. gada 19. decembra Eiropas Savienības Vides ministru padomes sanāksmē izskatāmajiem jautājumiem

2019. gada 19. decembrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Briselē.

Padomes sanāksmē plānots apstiprināt ES Padomes secinājumus (turpmāk – Padomes secinājumus) par bioloģisko daudzveidību pēc 2020. gada. Padomes sanāksmē plānota viedokļu apmaiņa par ES vides un klimata politiku jaunajā leģislatīvajā termiņā, balstoties uz sagatavotajiem diskusiju jautājumiem.

**1. Padomes secinājumi par bioloģisko daudzveidību pēc 2020. gada**

–  apstiprināšana

Padomes sanāksmē plānots apstiprināt Padomes secinājumus. Tie izstrādāti ņemot vērā topošo starptautisko bioloģiskās daudzveidības saglabāšanas politiku laika periodam pēc 2020. gada, kuru plānots pieņemt 2020. gada oktobrī Bioloģiskās daudzveidības konvencijas XV pušu sanāksmē. Pirms šīs sanāksmes Padomē plānots apstiprināt detalizētāku mandātu.

Secinājumu projektā, ņemot vērā dabas izzušanas turpināšanos, atzīmēts, ka nepieciešama būtiska sistēmas mēroga reorganizācija starp tehnoloģiskiem, ekonomiskiem un sociāliem faktoriem, tostarp paradigmām, mērķiem un vērtībām (*transformative change*).

Eiropas Komisijai (turpmāk – EK) jaunajā ES Bioloģiskās daudzveidības stratēģijā (2030) lūgts pievērsties gan tiešajiem, gan netiešajiem dabas izzušanas iemesliem. EK aicināta nodrošināt dabas politikas integrēšanu visās citās saistītajās nozarēs. Padomes secinājumos uzsvērta saistība ar ES virzību uz aprites ekonomiku.

Padomes secinājumu projekts, cita starpā, arī izsaka apņemšanos palielināt nacionālo dabas saglabāšanas stratēģiju lomu dabas politikas integrēšanai ar pārējām nozarēm un virzīties uz ekonomiku, kas nenoplicina dabu.

Padomes secinājumu projektā pausta apņemšanās pilnveidot starptautisko dabas saglabāšanas politiku periodam pēc 2020. gada, nosakot pamatotus, ambiciozus, bet īstenojamus mērķus un izvirzot arī papildu brīvprātīgas apņemšanās.

**Latvijas viedoklis**

Latvijas nostāja iekļauta pozīcijā Nr. 1 “Globālo bioloģiskās daudzveidības satvaru laikposmam pēc 2020. gada. Konvencija par bioloģisko daudzveidību (KBD) – Padomes secinājumu projekts”.

Latvija atbalsta Padomes secinājumus.

Starptautiskie bioloģiskās daudzveidības saglabāšanas 2020. gada mērķi visdrīzāk kopumā netiks sasniegti. Tādēļ Latvija piekrīt secinājumu kopējiem centieniem dot pienesumu starptautiskās bioloģiskās daudzveidības politikas uzlabošanai, tādā veidā veicinot arī 2030. gada Ilgtspējīgas attīstības mērķu izpildi.

Uzskatām, ka, lai nodrošinātu dabas pastāvēšanu pietiekamā ekoloģiskā kvalitātē, vajadzīga kompleksa pieeja un vairuma nozaru sadarbība, un atbildīga un ilgtspējīga resursu izmantošana.

Ekonomisko un sociālo sistēmu pārveidošana, novēršot netiešos dabas izzušanas iemeslus, desmit gadu laikā var nebūt iespējama, un jāņem vērā, ka pēc izzušanas cēloņu novēršanas, dabai nepieciešams atjaunošanās laiks.

Ņemot vērā ierobežotos cilvēkresursus, īpaši nacionāli, būtisks būs sadarbības aspekts gan resursu mobilizēšanas ziņā, gan jaunās topošās politikas īstenošanai vispār. Ne tikai vides aizsardzībā, bet politikā kopumā pēc 2020. gada būs nepieciešama gan finanšu, gan cilvēku, gan tehnisko, gan institucionālo resursu efektīva izmantošana.

**2. ES vides un klimata politiku jaunajā leģislatīvajā termiņā**

- viedokļu apmaiņa

ES stratēģiskā darba kārtība 2019. – 2024. gadam kā galvenās prioritātes noteiks virzību uz klimatneitralitāti, cīņu pret bioloģiskās daudzveidības mazināšanos, vides uzlabošanu un ekonomikas ilgtspējības nodrošināšanu.

2019. gadā, balstoties uz EK publicēto paziņojumu “Tīru planētu – visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” ir notikušas plašas diskusijas un politiskās debates par ES ilgtermiņa redzējumu līdz 2050. gadam.

2019. gada 11. decembrī EK publiskoja paziņojumu “Eiropas zaļais kurss” *(The European Green Deal)*. “Eiropas zaļais kurss” ir jauna izaugsmes stratēģija, kuras mērķis ir transformēt ES taisnīgā un pārtikušā sabiedrībā ar modernu, resursu efektīvu un konkurētspējīgu ekonomiku, kurā ir nulles neto siltumnīcefekta gāzu (turpmāk – SEG) emisijas 2050. gadā un kur ekonomiskā izaugsme ir atsaistīta no resursu izmantošanas. “Eiropas zaļā kursa” mērķis ir aizsargāt un saglabāt ES dabas kapitālu, kā arī aizsargāt cilvēku veselību un labklājību. “Eiropas zaļais kurss” ir visaptverošs un aptver tādas nozares kā transports, enerģētika, lauksaimniecība, informāciju un komunikāciju tehnoloģijas, industrija, ēkas u.c. “Eiropas zaļais kurss” paredz taisnīgas pārejas mehānisma un Taisnīgas pārejas fonda izveidi. Taisnīgas pārejas mehānisms koncentrēsies uz reģioniem un sektoriem, kas ir visvairāk ietekmēti no pārejas uz klimatneitralitāti, jo tie ir atkarīgi no fosilajām degvielām vai oglekļa intensīviem procesiem.

Saskaņā ar “Eiropas zaļajā kursā” iekļauto grafiku nākamajos gados EK publiskos virkni tiesību aktu priekšlikumu. 2020. gada martā EK publicēs priekšlikumu ES Klimata likumam un 2020. gada vasarā EK nāks klajā ar plānu, kādā ES varētu palielināt SEG emisiju samazināšanas mērķi uz 2030. gadu uz 50 % līdz pat 55 % atbildīgā veidā. ES SEG emisiju mērķa iespējamā paaugstināšana ietekmēs arī ES jau pieņemtos normatīvos aktus un līdz 2021. gada jūnijam paredzams, ka EK nāks klajā ar priekšlikumiem grozījumiem.

Padomes sanāksmē plānota viedokļu apmaiņa ES vides un klimata politiku jaunajā leģislatīvajā termiņā, balstoties uz Somijas prezidentūras sagatavotajiem jautājumiem:

*1. Kādas saistības ES līmenī jūs uzskatītu par prioritārām 2019. – 2024. gadā, lai tiktu katalizētas nepieciešamās pārejas izmaiņas, lai mainītu klimata un vides degradāciju un nodrošinātu mūsu sabiedrības un ekonomikas ilgtspējību?*

*2. Kā mēs vislabāk varētu iegūt sinerģiju starp Eiropas Zaļo kursu un citiem ES mērķiem un nodrošināt, ka citas ES politikas un darbības nav pretrunā ar Eiropas Zaļā kursa mērķiem?*

**Latvijas viedoklis**

Latvija atzinīgi novērtē EK paziņojumu “Eiropas zaļais kurss”. Latvija atbalsta ES virzību uz klimatneitralitāti 2050. gadā, kas sniegs jaunus ekonomiskos stimulus un iespējas iedzīvotājiem un ekonomikai, tostarp radīs jaunas darba vietas, veicinās inovatīvu oglekļmazietilpīgu tehnoloģiju un energoefektīvu risinājumu radīšanu un efektīvāko tirgū pieejamo tehnoloģiju ieviešanu.

Latvija uzskata, ka pārejai uz klimatneitralitāti būs nepieciešama visu nozaru iesaiste, kas tiek atspoguļots arī EK paziņojumā “Eiropas zaļais kurss”. Latvija atbalsta ES ambīciju paaugstināšanu klimata jomā atbildīgā veidā. Tādēļ ir ļoti svarīgi, ka EK jau laicīgi 2020. gadā nāk klajā ar visaptverošu plānu, kurā tiks parādīts, kādā veidā ES varētu paaugstināt SEG emisiju samazināšanas mērķi.

Latvija uzskata, ka sinerģiju nodrošināšanai, kas nav pretrunā Eiropas Zaļajam kursam, un citiem ES mērķiem, ierosinot jaunu ES politiku un tiesību aktus, jāpārliecinās, ka tās tiek plānotas atbilstoši. Būtiski ir nodrošināt ES politiku saskaņotību. Piemēram, t.s. Mobilitātes pakotnē I paredzētais nosacījums transportlīdzekļu obligātai atgriešanai reģistrācijas valstī ir pretrunā ar ES vides politikas mērķiem un kopējo politiku virzību.

Tāpat ir jāizvērtē ES regulējuma konsolidācija, ņemot vērā, ka dažādi mērķi un nosacījumi ir ietverti dažādos tiesību aktos, bet kopaina ne vienmēr ir redzama. Jaunas tehnoloģijas rada iespējas, līdz ar to būtisks ir aktīvs darbs ar industriju, lai tā attīstītos līdzvērtīgi ar ES ambīcijām. Piemēram, globālais pieprasījums pēc elektrisko transportlīdzekļiem ir daudz lielāks, kā to ražošanas iespējas.

Saistībā ar ieguldījumiem nākotnē un vispārēju klimatu ekonomikā un finanšu sistēmās, ir svarīgi strādāt ar nozarēm, lai veicinātu jaunas partnerības un finansiālu atbalstu tām nozarēm, kas ir īpaši neaizsargātas pret klimata nelabvēlīgo ietekmi. Vienlaikus situācija dažādās valstīs atšķiras un virzība uz klimatneitralitātes mērķi nebūs vienveidīga, līdz ar to atbalsta instrumenti ir būtisks līdzeklis šajā virzienā. Latvija atbalsta Taisnīgas pārejas mehānisma izveidi un uzskata, ka tam būtu jābūt pieejamam visām ES dalībvalstīm.

Latvijas nostāja par ES virzību uz klimatneitralitāti iekļauta nacionālajā pozīcijā Nr. 2 “Par Eiropas Komisijas paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””, kas apstiprināta Ministru kabineta 2019. gada 11. jūnija sēdē.

**Citi jautājumi:**

**Ziņojumi par galvenajām nesen notikušajām starptautiskām sanāksmēm: ANO Klimata pārmaiņu konvencijas Pušu konferences 25. sanāksme (COP 25) (Madride, 2019. gada 2.–13. decembris) –** prezidentvalsts un Komisijas sniegta informācija

Padomes sanāksmē plānots informēt par 2019. gada 2. - 13. decembrī Madridē, Spānijā notikušo Apvienoto Nāciju Organizācijas Vispārējās konvencijas par klimata pārmaiņām Klimata pārmaiņu 25. konferenci un tās rezultātiem. Latvija pieņem zināšanai prezidentūras un EK sniegto informāciju.

**Ziņojums par to, kā Eiropas Savienība īsteno Orhūsas konvenciju attiecībā uz iespēju griezties tiesu iestādēs saistībā ar vides jautājumiem –** Komisijas sniegta informācija

Padomes sanāksmē plānots informēt par to, kā Eiropas Savienība īsteno Orhūsas konvenciju saistībā ar iespēju vērsties tiesu iestādēs par vides jautājumiem. Latvija pieņem zināšanai EK sniegto informāciju.

**Lielo plēsēju pārvaldība –** Slovēnijas delegācijas sniegta informācija

Padomes sanāksmē Slovēnija plāno uzrunāt jautājumu par Biotopu direktīvas[[1]](#footnote-1) pielikumos iekļauto sugu aizsardzību, kur, pateicoties aktīviem aizsardzības un apsaimniekošanas pasākumiem, suga ir sasniegusi labvēlīgu aizsardzības stāvokli un tās populācija turpina palielināties. Īpašas bažas ir par lielo plēsēju (lāči, vilki, lūši) populāciju palielināšanos, kas var izraisīt sabiedrības drošības un ekonomiska rakstura sarežģījumus. Slovēnija aicina EK iestrādāt topošajās vadlīnijās par stingru sugu aizsardzību ne tikai apsvērumus un skaidrojumus, kā nodrošināt sugām labvēlīgu aizsardzības stāvokli, ja pašreizējais vērtējums ir nelabvēlīgs, bet arī skaidrojumus par pieļaujamām atkāpēm no Biotopu direktīvas prasībām, ja suga jau ir sasniegusi labvēlīgu aizsardzības stāvokli un tās populācija turpina palielināties.

Latvija atbalsta Slovēnijas pieprasītos papildinājumus vadlīnijās par sugām, kurām paredzēti stingri aizsardzības pasākumi, bet kuras ir sasniegušas labvēlīgu aizsardzības stāvokli. Latvija aicinātu šādu vadlīniju / skaidrojuma tvērumu paplašināt un attiecināt ne tikai uz lielajiem plēsējiem, bet arī citām Biotopu direktīvas sugām.

**ES rīcība, lai mazinātu risku, ko rada polifluoralkilētās un perfluoralkilētās vielas (turpmāk – PFAS)** – Dānijas, Luksemburgas, Nīderlandes un Zviedrijas delegāciju sniegta informācija

Padomes sanāksmē Dānija, Luksemburga, Nīderlande un Zviedrija plāno aicināt EK rīkoties atbilstoši 2019.gada 26.jūnija Padomes secinājumiem “Ceļā uz Eiropas Savienības ilgtspējīgas ķīmijas politikas stratēģiju” un nākt klajā ar jaunu regulējumu, lai samazinātu PFAS emisijas.

Latvija atbalsta Dānijas, Luksemburgas, Nīderlandes un Zviedrijas sniegto priekšlikumu par noteiktu ierobežojumu noteikšanu PFAS, lai samazinātu to negatīvo ietekmi uz vidi un cilvēku veselību.

Saskaņā ar komersantu sniegtajiem datiem Ķīmisko vielu datu bāzē par iepriekšējo trīs gadu periodu, Latvijā neražo PFAS vielas. Komersanti snieguši informāciju, ka ieved šīs vielas Latvijā, un pārsvarā tās tiek ievestas maisījumu sastāvā. Šos maisījumus izmanto dažādu darbību veikšanai, piemēram, auto apkopē, būvniecības putās u.c.

Lai sasniegtu ierobežojuma mērķi, Latvija uzskata, ka nepieciešams konkrēti definēt ierobežojuma tvērumu attiecībā uz izmantošanas veidiem un PFAS, kā arī nepārprotami norādīt tos izmantošanas veidus, uz kuriem ierobežojums neattiecās.

**Latvijas delegācija:**

Delegācijas vadītājs: Edvīns Balševics, Vides aizsardzības un reģionālās attīstības ministrijas valsts sekretārs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves ES vietniece;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Toča, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece;

Anna Popkova, Vides aizsardzības un reģionālās attīstības ministrijas Koordinācijas departamenta Starptautiskās sadarbības un Eiropas Savienības koordinācijas nodaļas vecākā eksperte.

Vides aizsardzības un  
reģionālās attīstības ministrs Juris Pūce

Vides aizsardzības un reģionālās attīstības ministrijas  
valsts sekretārs Edvīns Balševics

1. Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību [↑](#footnote-ref-1)